पाएं अपने शहर की ताज़ा ख़बरें और फ्री ई-पेपरडाउनलोड करें
सिंचाई के लिए नर्मदा जल योजना की पाइप लाइन को क्षतिग्रस्त करने वाले लोगों के खिलाफ निगम अब सख्ती से कार्रवाई करेगा। इसके लिए पाइप लाइन की 24 घंटे निगरानी की जा रही है। छनेरा गांव में पेट्रोल पंप के पास पिछले दिनों एयर वॉल्व तोड़कर पाइप लाइन जोड़कर सिंचाई करने वाले ऐसे ही किसान गब्बू पिता रामबख्श राजपूत पर निगम ने कार्रवाई की है।
पंचनामा बनाकर मोटर पंप जब्त किए हैं। गब्बू द्वारा एयर वॉल्व से 500 फीट दूर चार इंच पाइप लाइन से पानी ले जाकर गड्ढे में इकट्ठा कर मोटर पंप से कुएं में पानी डाला जा रहा था। निगम कर्मचारियों ने पाइप लाइन की निगरानी के दौरान 11 अप्रैल को संबंधित व्यक्ति के खिलाफ पंचनामा बनाया था।
किसान ने एयर वॉल्व को तोड़कर नीचे पटक दिया था। यहां से नाली बनाकर पाइप लाइन से आगे खेत के कुएं तक पहुंचाया जा रहा था।
बार-बार पाइप लाइन क्षतिग्रस्त करने से बिगड़ रही व्यवस्था
चारखेड़ा से खंडवा तक नर्मदा योजना की मुख्य पाइप लाइन पर लगे सुरक्षा उपकरणों और गेट वॉल्व को आसपास के रहवासियों द्वारा लगातार क्षतिग्रस्त किया जा रहा है। इससे पाइप लाइन फूट रही है। इससे शहर में जल आपूर्ति की समस्या हो रही है।
आवाज आने के बाद पकड़ाई चोरी -
निगम द्वारा पाइप लाइन की निगरानी 24 घंटे की जा रही है। रात्रि गश्त के दौरान छनेरा गांव के छनेरा में पेट्रोल पंप के पास एयर वाल्व से पानी बहने की आवाज आने पर जांच की गई। इस दौरान पता चला कि किसी ने एयर वाल्व तोड़कर नीचे पटक दिया और पानी की चोरी की जा रही है।
शिकायत की है, दर्ज कराएंगे केस
पाइप लाइन को नुकसान पहुंचाकर पानी की चोरी करने वाले व्यक्ति की शिकायत हरसूद थाने में की है। पाइप लाइन को नुकसान पहुंचाने वाले लोगों के खिलाफ सख्ती से कार्रवाई करेंगे।
हिमांशु भट्ट, आयुक्त, नगर निगम
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn